রাজপথই ইতিহাস তৈরি করে। আন্দোলন কিংবা ক্ষমতার। রেড রোড সাক্ষী থাকল মমতা বন্দ্যোপাধ্যায়ের দ্বিতীয় ইনিংসের আনুষ্ঠানিক প্রতিষ্ঠার। তবে এই রাজপথে রাজসূয়ের বহু শতক আগে থেকেই রেড রোড নানা ইতিহাসের সাক্ষী।
২০১০ সালের পুরভোটে তৃণমূলের প্রতিশ্রুতির ঢের আগে ইংরেজ কোম্পানি কলকাতা শহরকে লন্ডনের ধাঁচে গড়ে তুলতে চেয়েছিল। শুধু সরকারি কাগজপত্রে ‘দ্য সেকেন্ড সিটি অফ দ্য ব্রিটিশ এমপায়ার’ বলে আদিখ্যেতা নয়, ১৭৭৩ সালে ‘রেগুলেটিং অ্যাক্ট’ অনুযায়ী কোম্পানি কলকাতাকে রাজধানীর মর্যাদা দেয়। নগর প্রতিষ্ঠা এবং সাম্রাজ্য বিস্তারের জন্য প্রয়োজন পড়ে উন্নত রাস্তাঘাট নির্মাণের। তাই রসদ সরবরাহ ও সেনা চলাচলের জন্য ফোর্ট উইলিয়মের সঙ্গে সংযোগকারী একাধিক প্রশস্ত রাস্তা তৈরি করা হয়। আদি কলকাতার সেইসব রাজপথের মধ্যে সব চেয়ে বেশি চওড়া ছিল রেড রোড। 
গবেষক ও প্রাক্তন পুর-কমিশনার অজিতকুমার বসু দেখিয়েছেন, মার্ক উডের করা যে মানচিত্রে 
(১৭৮৪-’৮৫) কলকাতার রাস্তাঘাটের স্পষ্ট ছবি ফুটে ওঠে, তাতেও ১৭৮১ সালে তৈরি ‘দ্য ওল্ড কোর্স’ রাস্তাটির উল্লেখ আছে। কোর্ট হাউস স্ট্রিট দক্ষিণ দিকে প্রসারিত হয়ে এসপ্ল্যানেড রোডে এসে মিশে আরও সম্প্রসারিত হয়ে রেড রোডের চেহারা নিয়েছে। বিভার্লির রিপোর্টেও (১৮৭৬) একই রাস্তার উল্লেখ আছে। ১৮৮৮ সালে বৃহত্তর কলকাতার যে প্রায়-পূর্ণাঙ্গ মানচিত্রটি পাওয়া যায়, তাতে রাস্তাটির প্রথম অংশকে রেড রোড ও পরবর্তী দক্ষিণ-পশ্চিমমুখী অংশকে খিদিরপুর রোড নামে চিহ্নিত করা হয়েছে।
এই রাজপথের প্রথম সৌন্দর্যায়নের ভাগ্য নির্ধারিত হয় বিধিসম্মত ফাটকা খেলার মধ্য দিয়েই।
কল্যাণমূলক পরিকল্পনা রূপায়নের জন্য নাগরিকের কাছে লটারির সুযোগ এনে দেওয়া এবং তার মাধ্যমে উন্নয়নের অর্থ জোগাড়ের প্রক্রিয়াটি ইংল্যান্ডে চালু হয়ে যায় অষ্টাদশ শতাব্দীতে। সেই একই মডেলে অর্থসংগ্রহের পরিকল্পনা কলকাতায় শুরু হয় ১৭৯৩ সাল থেকে। এর আগে ১৭৮৪ সালেই অবশ্য ন’জন সদস্যের এক বিশেষ লটারি কমিটি গঠিত হয়েছিল। ওই কমিটির উদ্যোগে কলকাতার উত্তর, মধ্য ও পূর্বদিকে নানান কর্মোদ্যোগ শুরু হয়।
মমতা বন্দ্যোপাধ্যায় ও তাঁর মন্ত্রিসভার সহকর্মীরা যে মঞ্চে দাঁড়িয়ে শপথ নিলেন, তার চতুর্দিকে রেড রোডের পাঁচিলের যে চিরচেনা নকশা— অনুভূমিক দু’প্রান্তের মধ্যে ছোট ছোট স্তম্ভাকার খুঁটি বা ‘ব্যালাস্ট্রেডে’র ‘সিগনেচার স্টাইল’— তা ওই লটারি কমিটির দান। ওই পাকা গাঁথুনির দীর্ঘ বেড়া সমেত রাস্তাগুলিকে সেকালের নথিপত্রে উল্লেখ করা হয়েছে ‘সেক্রেটারিজ ওয়াক’ নামে। সে সময়ের পুরপ্রতিনিধি মিস্টার কটন লিখেছেন— ‘দ্য ব্রড গ্র্যাভেলড ওয়াক অন দ্য ওয়েস্ট সাইড অফ দ্যাট পোরশন অফ ইট হুইচ ইজ নোন অ্যাজ দ্য রেড রোড, ইজ কলড সেক্রেটারিজ ওয়াক অ্যান্ড ওয়াজ কনস্ট্রাকটেড ইন ১৮২০’। লটারি কমিটির তত্ত্বাবধানেই সর্বপ্রথম হুগলি নদী থেকে ইঞ্জিনের সাহায্যে জল তুলে রেড রোড ও কলকাতার অন্যান্য এলাকার রাস্তা ধোওয়ার বন্দোবস্ত করা হয়। অজিতকুমার বসুর গবেষণায় পাওয়া যাচ্ছে, ১৯৫১ সালে কলকাতা পুরসভা পরিচালনার জন্য যে নতুন আইন বিধিবদ্ধ হয়, তার এক নম্বর তফসিলে কলকাতার সীমানার বিবরণে উত্তর থেকে দক্ষিণের অন্যতম প্রধান রাজপথ হিসেবে উল্লেখ আছে রেড রোডের। তালিকা থেকেই স্পষ্ট, কলকাতার অধিকাংশ রাস্তার চেয়ে বেশি প্রশস্ত রেড রোড। ১৫০ ফুট।
লটারি কমিটির তৎপরতায় শ্রীবৃদ্ধি যে রাজপথের, ঘটনাচক্রে তার উপরই ভাগ্য নির্ধারিত হল ন’কোটি বঙ্গবাসীর। আগামী পাঁচ বছরের জন্য।
১৯৭৭ সালের ২১ জুন শপথ নেওয়ার পর মহাকরণের দোতলার অলিন্দ থেকে জ্যোতি বসু বলেছিলেন, ‘জনতার অনুশাসন অনুসারে আমাদের সরকার চলবে, রাইটার্স বিল্ডিংয়ে বসে নয়, জনতার সঙ্গে মিশে’। পরের ৩৪ বছরে বাম সরকার কতটা বসে চলেছে, কতটা মিশে কিংবা শেষদিকে মিশতে না-পেরে সরকারটাই বসে গিয়েছিল কি না— সেসব তর্কসাপেক্ষ। কিন্তু শপথের পর প্রত্যাশা-পূরণে দেওয়া প্রতিশ্রুতি নেতারা কতটা রাখেন, সে প্রশ্ন থেকেই যায়। 
প্রধানমন্ত্রী হয়ে প্রথমদিনই নরেন্দ্র মোদী বিদেশ থেকে কালো টাকা ফেরানোর জন্য বিশেষ তদন্তকারী দল তৈরির সিদ্ধান্ত নিয়েছিলেন। দু’বছর পূর্ণ হওয়ার পরও তাঁর সরকার সে বিষয়ে আশানুরূপ সাফল্য পায়নি। 
২০১১ সালে প্রথমবার মহাকরণে পা রেখে মন্ত্রিসভার প্রথম বৈঠকে মমতা বন্দ্যোপাধ্যায় ঐতিহাসিক সিদ্ধান্ত নিয়েছিলেন— সিঙ্গুরের জমি ফেরত দেওয়া হবে। মামলার জটে এখনও তা আটকে। 
এদিক থেকে অবশ্য ‘ফুল মার্কস’ পেতে পারেন একমাত্র পি ভি নরসিংহ রাও। ১৯৯১ সালে শপথ নেওয়ার পরদিনই ভারতের তৎকালীন প্রধানমন্ত্রী দূরদর্শনে বলেছিলেন, তাঁর নেতৃত্বাধীন সরকার কড়া হাতে দেশের অর্থনৈতিক সমস্যার 
সমাধান করবে। তাঁর প্রধানমন্ত্রিত্বে এবং তৎকালীন অর্থমন্ত্রী মনমোহন সিংহের পৌরহিত্যে সত্যিই আর্থিক উদারীকরণের মুখ দেখেছিল এই দেশ। বাকিটা ইতিহাস।
রেড রোডেরও যে নাম বদল হয়েছে, তা কে জানত ! ইন্দিরা গাঁধী সরণি। এক বামনেতা বললেন, স্বৈরাচারের এমন সমাপতন আর হয় না। বললেন বটে ! কিন্তু ক্যামেরার সামনে বলতে পারলেন না ! কারণ, জোট এখনও বিদ্যমান এবং জোটসঙ্গী কংগ্রেস।
বিরোধী থাকাকালীন শেষ কয়েকবছর শাসকদলকে বয়কট করেছিল তৃণমূল। মমতা বন্দ্যোপাধ্যায়ের দ্বিতীয় ইনিংসের অভিষেক-লগ্নে তাঁর সেই ‘বয়কটের রাজনীতি’কেই হাতিয়ার করল বিরোধীরা। বাম-কংগ্রেস রাজ্যব্যাপী সন্ত্রাসের অজুহাত তুলল। শপথ-অনুষ্ঠানে অরুণ জেটলি আর বাবুল সুপ্রিয়ের অংশগ্রহণের ‘বিড়ম্বনা’য় বিজেপি’র অবস্থান হয়ে উঠল দারুণ দ্বিচারী। 
কিন্তু প্রশ্ন, এই বয়কটের সিদ্ধান্ত কি আদৌ যুক্তিযুক্ত? মমতা বন্দ্যোপাধ্যায়ের প্রথম দফায় বিমান বসু, অসীম দাশগুপ্তের সঙ্গে খোদ বুদ্ধদেব ভট্টাচার্য আসীন ছিলেন শপথগ্রহণ মঞ্চের সামনে প্রথম সারিতে। মমতাও তাঁদের সঙ্গে সৌজন্য বিনিময় করেছিলেন। অর্থাৎ, খুব ব্যতিক্রমী নয় সুস্থ গণতন্ত্রের স্বাভাবিক ছবিটি। 
■শাসক-বিরোধী গণতান্ত্রিক লড়াই চলুক। কিন্তু অন্তত শপথগ্রহণের দিনটা শুভেচ্ছা-অভিনন্দনে মোড়া থাকলে মঙ্গলই হতো।